PRITARTA

Rietavo savivaldybės tarybos

2018 m. lapkričio d.

sprendimu Nr. T1-

**RIETAVO MYKOLO KLEOPO OGINSKIO MENO MOKYKLOS**

**2017 METŲ VEIKLOS ATASKAITA**

**I SKYRIUS**

**BENDROJI DALIS**

**1. Įstaigos pristatymas**

1.1. Rietavo Mykolo Kleopo Oginskio meno mokykla – Savivaldybės biudžetinė įstaiga, turinti juridinio asmens teises. Įstaigos kodas – 291816990. Įstaigos adresas – Parko g. 10, LT-90311 Rietavas, telefonas ir faksas (8 448) 68 489, el. paštas [rietavomm@gmail.com](mailto:rietavomm@gmail.com).

Įstaigos pagrindinė veiklos sritis – formalųjį švietimą papildantis ir neformalusis vaikų švietimas, mokyklinio amžiaus vaikų ir jaunimo muzikinio ir dailės paruošiamojo, pradinio, pagrindinio, išplėstinio ir kryptingo muzikinio ugdymo meno kolektyve ugdymo programos.

1.2. Meno mokyklos direktorius – l. e. p. Nerijus Jasinskas, vadybinio darbo stažas – 10 mėnesių,

1.3. Darbuotojų skaičius

|  |  |  |
| --- | --- | --- |
| Vadovai | Pedagogai | Kiti darbuotojai |
| 1 | 15 (14) | 6 |

1.4. Naudojamos patalpos

|  |  |
| --- | --- |
| Adresas | Plotas (m2) |
| Parko g. 10 | 897,96 |

1.5. Biudžetas

|  |  |  |
| --- | --- | --- |
| Finansavimo šaltiniai | Lėšos (tūkst. Eur ) | |
| 2016 m. | 2017 m. |
| Išlaidos | 247,7 | 261,3 |
| Savivaldybės biudžeto lėšos SB | 216,7 | 229,6 |
| Specialiosios programos lėšos (pajamos už atsitiktines paslaugas) SB(SP) | 11,7 | 13,7 |
| Valstybės biudžeto specialioji tikslinė dotacija SB(VB) MK | 19,3 | 18,0 |
| Kitos lėšos (labdara, parama, 2% GPM) | 0,6 | 0,6 |
| IŠ VISO ASIGNAVIMŲ | 248,3 | 261,9 |

1.6. Lėšos vieno vaiko išlaikymui

|  |  |  |  |
| --- | --- | --- | --- |
| Metai | Vidutinis vaikų skaičius | Asignavimai  (tūkst. Eur) | Lėšos vieno vaiko išlaikymui (tūkst. Eur) |
| 2016 | 150 | 248,3 | 1,655 |
| 2017 | 150 | 261,9 | 1,746 |

1.7. Tėvų įnašai

Tėvai už vaiko išlaikymą Rietavo Mykolo Kleopo Oginskio meno mokykloje 2017 metais mokėjo pagal Rietavo savivaldybės tarybos 2017 m. liepos 11 d. sprendimą Nr. T1- „Dėl Rietavo Mykolo Kleopo Oginskio meno mokyklos mokesčių ir teikiamų mokamų paslaugų įkainių patvirtinimo“. Su naujai atėjusių mokyklinio amžiaus vaikų tėvais sudaromos ugdymo sutartys. Lankantiems meno mokyklą trims ir daugiau vaikų iš daugiavaikių šeimų sumažintas mokestis už vaiko papildomą ugdymą – 50 proc. kiekvienam vaikui. Jose numatyti tėvų ir ugdytojų įsipareigojimai dėl ugdymo sąlygų užtikrinimo, ugdymo programos vykdymo, vaikų lankomumo ir mokesčio už mokslą.

**2. Įstaigos veiklos rezultatai**

2.1. **Vizija.** Šiuolaikiška, savarankiška, moderni, tolerantiška, tautinė, švietėjiška, atvira visai visuomenei institucija, puoselėjanti pirmosios Lietuvoje profesionalios muzikos mokyklos ir kunigaikščių Oginskių tradicijas Rietave, ugdanti kūrybiškas, kultūringas ir doras asmenybes, gebančias dalyvauti miesto ir šalies kultūrinėje veikloje.

**Misija**. Tenkinti Rietavo savivaldybės mokinių poreikį muzikuoti, kurti dailės darbus, skatinti jų individualumą, saviraišką ir kūrybinių galių plėtotę. Užtikrinti lygias ugdymosi galimybes, vadovaujantis bendravimo ir bendradarbiavimo, dalinimosi sukaupta patirtimi principais, įgyvendinant švietimo politikos uždavinius, suteikiant galimybę mokytis pagal formalųjį švietimą papildančio ir neformalaus švietimo programas.

2.2. 2016-2018 m. strateginio veiklos plano tikslas – seniausios Lietuvoje muzikos mokyklos tradicijų tęsimas, ugdant vaikų gabumus, kūrybiškumą meninės saviraiškos priemonėmis.

2017-2018 m. m. veiklos programoje prioritetinėmis sritimis pasirinktas:

* Ugdymo proceso orientavimas į Lietuvos ir pasaulio kultūrines vertybes.
* Meninės, švietėjiškos veiklos plėtojimas ir bendradarbiavimas su šalies, regiono, Savivaldybės mokymo įstaigomis ir organizacijomis.
* Dalyvavimas tarptautiniuose, respublikiniuose, apskrities ir Savivaldybės festivaliuose, konkursuose.
* Pedagogų kvalifikacijos kėlimas.
* Mokyklos mokymo bazės stiprinimas.

Įgyvendinant pasirinktą tikslą ir uždavinius buvo organizuojami renginiai, seminarai, mokytojai ir mokiniai dalyvavo konkursuose, kėlė kvalifikaciją įvairiuose meistriškumo kursuose, vykdyta aktyvi koncertinė veikla, skirta Rietavo bendruomenei, dalyvauta regioniniuose ir respublikiniuose renginiuose. Aktyviai bendradarbiauta su Rietavo savivaldybės įstaigomis, organizacijomis, bendruomenėmis.

**II SKYRIUS**

**VEIKLA**

V turizmo ir laisvalaikio parodoje „ADVENTUR 2017“ Vilniuje dalyvavo meno mokyklos trimitininkai (mokytojas Algimantas Krėpšt)a.

I respublikinis konkursas-festivalis „Grand Pass“ Rietave. Pirmasis konkurso turas vyko Rietavo Mykolo Kleopo Oginskio meno mokykloje. Dalyvavo Žemaitijos regiono pianistai. Viltė Jurkutė laimėjo II vietą (mokytoja Gintarė Sabaliauskienė).

XIII NACIONALINIS JONO ŠVEDO KONKURSAS ’2017. Kanklininkė Laura Žutautaitė dalyvavo antrame konkurso etape Klaipėdos Stasio Šimkaus konservatorijoje (mokytoja J. Budriuvienė, koncertmeisterė G. Sabaliauskienė).

Meno mokykloje koncertavo Klaipėdos Stasio Šimkaus konservatorijos gitaros klasės mokinys Nidas Danilevičius.

IV respublikinis instrumentinių ansamblių konkursas-festivalis „Karamelė“ Kelmėje. Mūsų mokyklos instrumentinis trio pelnė aukščiausią įvertinimą – laureato diplomą (mokytojos – Daiva Bielkauskienė, Ligita Bliutienė, Danutė Matelienė).

IV respublikinis instrumentinių ansamblių konkursas-festivalis „Karamelė“ Kelmėje. Akordeonininkių duetas Aistė Šalvytė ir Eglė Gudauskaitė pelnė II vietą (mokytoja Danutė Matelienė).

Renginys „Pabers šalpusnis geltonas saules“, skirtas Birutės Lengvenienės 75 gimimo metinėms. Dalyvavo Rietavo Mykolo Kleopo Oginskio meno mokyklos auklėtiniai.

I tarptautinis instrumentinės muzikos konkursas-festivalis „Grokime drauge“ Radviliškyje. Mokyklos instrumentinis trio laimėjo III vietą.

Suorganizuota Lietuvos nepriklausomybės atkūrimo šventė, dalyvavo Rietavo meno mokyklos bendruomenė.

X respublikinis mokinių kūrybinių darbų konkursas „Pravėriau vario vartelius“. Konkursui buvo atsiųsti 275 kūrybiniai darbai iš 50 mokymo įstaigų. Šiame konkurse dalyvavo ir Rietavo Mykolo Kleopo Oginskio meno mokyklos mokiniai. Džiugu, kad Kasparo Berenio (13 m.) kūrybinis darbas „Gyvybės medis“ buvo įvertintas savo amžiaus grupėje II vieta (mokytoja Stanislava Šarkauskaitė).

Lietuviškos pjesės konkursas meno mokykloje. Dalyvavo meno mokyklos visų specialybių pradinių klasių muzikantai.

IX tarptautinis vaikų ir jaunimo pučiamųjų instrumentų ansamblių festivalis-konkursas „Pavasario trimitai“ Plungėje. Trimitininkų trio pelnė I vietą (vadovas A. Krėpšta, koncertmeisterė L. Bliutienė). Medinukų trio apdovanoti II vieta ir Jauniausio konkurso ansamblio diplomu (vadovai N. Jasinskas ir R. Jasinskienė). Medinių pučiamųjų kvartetas pelnė II vietą (vadovas N. Jasinskas).

XXVI tarptautinis jaunųjų muzikų festivalis Kauno filharmonijoje. Rietavo M. K. Oginskio meno mokykloje koncertavo XXVI tarptautinio jaunųjų muzikų festivalio dalyviai iš Gruzijos, Baltarusijos ir Lietuvos.

Žemaitijos krašto jaunųjų pianistų festivalis-konkursas „Lietuviškos muzikos labirintais“ Mažeikiuose. Viltė Jurkutė ir Paulius Šileika tapo diplomantais (mokytoja Gintarė Sabaliauskienė).

Meninė akcija, skirta Lietuvos valstybės atkūrimo šimtmečiui. Dailės  skyriaus vyresniųjų klasių mokiniai su mokytoju Tomu Danilevičiumi, būdami kūrybingi ir pilietiškai atsakingi, 2017 m kovo 23 d. 16.00 val. įgyvendino meninę akciją „Judanti Lietuva“. Dailės mokiniai su lietuviška atributika dviračiais pravažiavo naujai nutiestu dviračių taku Rietavas–Budrikiai-Rietavas, taip simbolizuodami vis dar aktyvią, jauną ir judančią Lietuvą.

Meno mokykla organizavo II Rietavo krašto vaikų ir moksleivių dainininkų konkursą „Augu su daina“.

XVI tarptautinis vaizduojamojo meno „Aš gyvenu prie jūros“ konkursas 2017 Latvijoje. Konkurse dalyvavo meno mokyklos mokiniai Matas Rauktys, Ajanta Jocaitė ir Goda Velykytė. Vaikai kūrė darbus tema „Spalvų jūra“. Konkursui buvo atsiųsti 3482 darbai iš 28 valstybių. Mūsų mokyklos mokinių darbai pateko tarp 60 įvertintų padėkomis (mokytoja Stanislava Šarkauskaitė).

Respublikinis pučiamųjų ir mušamųjų instrumentų lietuviškos pjesės konkursas Kretingoje. Mokytojo Sigito Saukalo paruoštas moksleivis laimėjo Ivietą savo amžiaus grupėje (koncertmeisterė Raimonda Jasinskienė). Puikiai pasirodė ir mokytojo Algimanto Krėpštos mokiniai Nojus Jatulis (trimitas) ir Erlandas Rimkus (kornetas).

Rietavo meno mokyklos mokiniai dalyvavo energetikų dienos koncerte Rietave.

Jaunųjų pianistų festivalis „Pavasario nuotaikos“ Priekulėje. Festivalyje dalyvavo jaunieji pianistai – Karina Verseckaitė ir Benediktas Gricius (mokytoja Raimonda Jasinskienė).

Motinos dienos koncertas, kuriame dalyvavuo Rietavo meno mokyklos mokiniai ir mokytojai.

XXVII Žemaitijos krašto muzikos ir meno mokyklų festivalis „Vaikai ir muzika“ Salantuose. Rietavo Mykolo Kleopo Oginskio meno mokyklai šiame festivalyje atstovavo medinių pučiamųjų kvartetas, vadovaujamas mokytojo Nerijaus Jasinsko. Festivalyje dalyvavo 17 muzikos ir meno mokyklų iš visos Žemaitijos. Dalyviai koncertavo visose Salantų ugdymo įstaigose, vakare vyko baigiamasis festivalio koncertas Salantų kultūros centre.

Organizuota dailės baigiamųjų darbų paroda. Dailės klasės abiturientai pristatė savo baigiamuosius darbus (mokytojas Tomas Danilevičius).

Dalyvaujame „Gatvės muzikos dienoje“.

Tarptautiniame vaikų piešinių konkurse „Išgirsti pačią slapčiausią gamtos kalbą“ Ajanta Jocaitė apdovanota laureatės diplomu (mokytoja Stanislava Šarkauskaitė).

Barbaros Petchenik vardo vaikų piešinių konkursas „Mums patinka žemėlapiai“. Kasparo Berenio darbas „Laukinis pasaulis“ atrinktas tarp geriausių darbų ir apdovanotas diplomu (mokytoja Stanislava Šarkauskaitė).

Kūrybinės dirbtuvės „Meninių dviračių invazija“ Drevernoje. Birželio 17 dieną mūsų mokyklos dailės skyriaus mokiniai su mokytoju Tomu Danilevičiumi dalyvavo kūrybinėje vaikų vasaros stovykloje. Su stovyklautojais dirbo vis besikeičianti savanorių komanda, tačiau jos branduoliu išliko „Meškėnų laboratorijos“ nariai, Bostono SCUL organizacijos savanoriai, kiti menininkai, dizaineriai, programuotojai, verslininkai iš Lietuvos, Vokietijos, Latvijos, Jungtinės Karalystės, JAV. Dalyviai Drevernoje surengė smagų meninių dviračių, pagamintų per dvi savaites, paradą.

**Seminarai:**

L. e. p. direktorė J. Budriuvienė dalyvavo vertinimo komisijoje Klaipėdos Jeronimo Kačinsko muzikos mokyklos organizuoto tarpmokyklinio projekto „Mokomės vieni iš kitų“ V Žemaitijos ir Klaipėdos krašto muzikos (meno) mokyklų kanklininkų etiudo konkurse.

L. e. p. direktorė J. Budriuvienė dalyvavo vertinimo komisijoje III Respublikinėje jaunųjų kanklininkų olimpiadoje „Skambiosios stygos“, kuri vyko Klaipėdos Jeronimo Kačinsko muzikos mokykloje. Praktinį seminarą M. K. Oginskio meno mokyklos mokiniams ir pedagogams „Pasigaminkime užgavėnių kaukę “ vedė mokytoja Stanislava Šarkauskaitė.

Mokytojai dalyvavo seminaruose, konferencijose: konferencijoje „Tautinės muzikos asociacijos „Trimitatis“ veiklos galimybės socialinėje kultūrinėje aplinkoje“, dalyvavo J. Budriuvienė;

„Ritmo eksperimentai“ dalyvavo V. Jokubauskaitė, G. Sabaliauskienė, R. Jasinskienė; „Stygininkų pasiruošimas respublikiniams konkursams“, atvirose meistriškumo pamokose su LMTA styginių instrumentų katedros profesore I. Armonaite-Galimiene dalyvavo D. Bielkauskienė; „Pasiruošimas konkursams. Atlikėjo individualumo, kūrybiškumo ir muzikinės emocijos ugdymas” dalyvavo V. Jokubauskaitė ir G. Sabaliauskienė; „Kūrybiškumo vystymas jaunųjų fortepijoninių ansamblių atlikėjų mokymo procese“ dalyvavo G. Sabaliauskienė; „Dainavimo mokymo ypatumai: mokymo metodika individualių gebėjimų ir kūrybiškumo atskleidimas“ dalyvavo G. Sabaliauskienė,

V. Jokubauskaitė, R. Jasinskienė; „Naujosios mokinių kartos meninio ugdymo pokyčiai. Pedagoginės-psichologinės įžvalgos ir rekomendacijos mokytojams“ dalyvavo G. Sabaliauskienė; „Orkestrinio muzikavimo ypatumai styginiais instrumentais“ dalyvavo D. Bielkauskienė; „Clara Shumann – žymiausia XIX a. pianistė, jos kūryba fortepijonui. Koncertmeisterio ir trimitininko bendradarbiavimas meninio ugdymo procese“ dalyvavo L. Bliutienė; „Pasiruošimas konkursams. Atlikėjo individualumo, kūrybiškumo ir muzikinės erudicijos ugdymas“ dalyvavo L. Bliutienė; „Muzikos kūrinių interpretavimas ruošiantis pučiamųjų instrumentų konkursams“ dalyvavo A. Krėpšta, N. Jasinskas; pučiamųjų instrumentų forume Latvijos muzikos akademijoje dalyvavo N. Jasinskas ir S. Saukalas; mokytoja Stanislava Šarkauskaitė dalyvavo kvalifikacijos tobulinimo seminare-praktikume „Senieji amatai. Juodoji keramika“.

Įgyvendinant penktąjį tikslą *–* stiprinti mokyklos materialinę bazę, už 5856,2 Eur buvo perkama instrumentų, mokymo ir kitų priemonių.

|  |  |  |  |
| --- | --- | --- | --- |
| Eil. Nr. | Priemonės pavadinimas | Lėšos | Kaina Eur |
| 1. | Krūmapjovė | Iš biudžetinės įstaigos pajamų | 195,00 |
| 2. | Vejapjovė „Husqvarna“ | Iš biudžetinės įstaigos pajamų | 426,01 |
| 3. | Pianinas „Belarus“ | Iš biudžetinės įstaigos pajamų | 70,00 |
| 4. | Klijuota med. plokštė  (garso izoliacijai) | Iš biudžetinės įstaigos pajamų | 203,89 |
| 5. | Kabelių instaliacijos sistemos įrengimas | Iš biudžetinės įstaigos pajamų | 448,85 |
| 6. | Saksofonas „Altas“ | Iš biudžetinės įstaigos pajamų | 150,00 |
| 7. | Skabutis | Iš biudžetinės įstaigos pajamų | 18,69 |
| 8. | Romanetės (konc. salė) | Iš biudžetinės įstaigos pajamų | 343,65 |
| 9. | Roletai | Iš biudžetinės įstaigos pajamų | 1053,40 |
| 10. | Liežuvėlių karpytuvai | Iš biudžetinės įstaigos pajamų | 94,00 |
| 11. | Garso izoliavimo medžiago | Iš biudžetinės įstaigos pajamų | 1164,02 |
| 12. | Routeris (internetas Wi-fi) | Iš biudžetinės įstaigos pajamų | 98,49 |
| 13. | Orkestrinis būgnas „Lefima“ (komplektas) | Iš biudžetinės įstaigos pajamų | 1228,30 |
| 14. | Porankiai laiptams (komplektas) | Iš biudžetinės įstaigos pajamų | 361,90 |

2017 m. mokykloje mokėsi 150 mokinių. Bendras metinis mokymosi vidurkis – 8,7. Paruošiamojoje muzikos klasėje – 3 mokiniai, pradinio muzikinio ugdymo 1-3 klasėse – 65 mokiniai, pagrindinio muzikinio ugdymo 4-7 klasėse – 46 mokiniai, išplėstinio 8-9 klasėse – 3 mokiniai, kryptingo muzikinio ugdymo meno kolektyve klasėse – 3 mokiniai, paruošiamojo dailės ugdymo klasėje – 5 mokiniai, pradinio dailės ugdymo 1-2 klasėse – 13 mokinių, pagrindinio dailės ugdymo 3-4 klasėse – 15 mokinių.

Mokinių pasiskirstymas: fortepijonas – 33, akordeonas – 12, pučiamieji – 38, kanklės – 5, smuikas – 13, gitara – 9, solinis dainavimas – 1, chorinis dainavimas – 6, dailė – 33.

Meno mokyklą 2016/2017 m. baigė 8 muzikos skyriaus mokiniai, 6 dailės skyriaus mokiniai. 2 mokiniai (muzikos) baigė 1 metų išplėstinio mokymo kursą, 1 mokinys baigė 2 metų išplėstinio mokymo kursą. Gitaros klasės mokinė Liveta Jatulytė baigė 4 klases ir įstojo į Klaipėdos Stasio Šimkaus konservatoriją.

Mokykloje dirbo 24 darbuotojai: 7 administracijos ir aptarnaujančio personalo darbuotojai ir 17 pedagogų, iš jų: 4 mokytojai-metodininkai, 8 vyr. mokytojai, 4 mokytojai. Mokyklos pedagogų amžiaus vidurkis – 42 metai.

Mokyklos ugdymo planai atitinka Lietuvos Respublikos švietimo ir mokslo ministerijos standartus. Ugdymo planai buvo suderinti Mokyklos taryboje ir Mokytojų taryboje.

Mokytojai aktyviai dalyvavo rengiant mokinius įvairiems koncertams, konkursams, domėjosi naujausiais darbo metodais, juos taikė savo darbe, dalyvavo seminaruose, kursuose, dalijosi patirtimi su kolegomis. Mokytoja Violeta Sragauskienė įgijo mokytojo-metodininko kvalifikaciją. Mokykla organizavo lietuvių kompozitorių kūrinių konkursą meno mokyklos moksleiviams. Tradiciniai renginiai – koncertai rugsėjo 1-ajai, tarptautinei Muzikos dienai, Kovo 11-ajai, Adventui ir Motinos dienai.

**III SKYRIUS**

**VADOVO INDĖLIS, TOBULINANT ĮSTAIGOS ADMINISTRAVIMĄ**

3.1. Pedagogams buvo sudaromos sąlygos kelti profesinę kvalifikaciją įvairiuose meistriškumo kursuose, seminaruose, stengiamasi pastebėti darbuotojų pastangas, jie buvo skatinami ieškoti ir diegti pedagogines naujoves, ieškoti socialinių partnerių, rėmėjų.

3.2. Parengta įstaigos ugdymo programa sudarė prielaidas ugdymo paslaugų kokybės gerinimui, sudarant optimalias sąlygas ugdytinių socializacijai ir saviraiškos sklaidai organizuoti.

3.3. Pedagogai buvo skatinami nuosekliai bendrauti su ugdytinių tėvais. Tėvams buvo sudaromos sąlygos bendrauti su meno mokyklos pedagogais, teikiama prieinama, aiški, sisteminga informacija apie meno mokyklos darbo aspektus, švietimo politiką.

3.4. Įstaigos vadovas bendradarbiavo su kitų Rietavo savivaldybės įstaigų vadovais ir bendruomenių nariais, siekiant produktyvaus įstaigų bendradarbiavimo kultūriniais, švietimo, vaikų ir jaunimo užimtumo, įtraukimo į menines veiklas klausimais.

Rietavo Mykolo Kleopo Oginskio

meno mokyklos l. e. p. direktorius Nerijus Jasinskas